钦定古今图书集成/明伦汇编/氏族典/第632卷 > 《郑樵通志》 > 纳兰胡鲁剌
## 钦定古今图书集成/明伦汇编/氏族典/第632卷 > 《郑樵通志》 > 纳兰胡鲁剌

按《金史纳兰胡鲁剌传》：“胡鲁剌，大名路怕鲁欢猛安
人。性淳直，寡言笑，好读书，博通今古。承安二年进士
第一，除应奉翰林文字，被诏括牛于临潢、上京等路。
丞相襄有田在肇州，家奴匿牛，不以实闻，即械系，正
其罪而尽括之。于是豪民皆惧，无敢匿者。使还，襄称
能，居父丧尽礼，御史举其清节，服除，转修撰平章政”
事仆散端举“廉能，有文采，迁同知顺天军节度使事。”
从伐宋，以劳加朝请大夫，改礼部员外郎、曹州刺史。
贞祐二年，改泗州防御使，召为吏部侍郎，迁绛阳军
节度使，权河东南路宣抚副使。是时，兵兴，胡鲁剌完
城郭，缮器械，料才壮为乡兵。延问耆老，招致儒士，咨
以备御之策。盐米储偫，劝富民出粟，郡赖以完。加资
善大夫，官其次子吾申。改权经略使。被召，以疾不能
行，卒于绛州。